text: Bekymrende meget narko i nattelivet
  08 september 2018 kl. 08.29
  10 unge sigtet for besiddelse af narko, og tre bilister taget på hjul i narkopåvirket tilstand i løbet af natten til lørdag i de to Syd- og Sønderjyske politikredse.
  Det flyder tilsyneladende med narko i nattelivet i syd- og sønderjylland.
  Alene i løbet af natten til lørdag har politiet i TV SYDs sendeområde haft 13 tilfælde af narkobesiddelse og kørsel i narkopåvirket tilstand.
  - Det er både trist og bekymrende, siger vagtchef hos Syd- og Sønderjyllands Politi, Bjørn Pedersen, til TV SYD.
  Sønderborg tegner sig for fem tilfælde af narkobesiddelse - tre gange kokain, en gang amfetamin og en enkelt med hash.
  I Kolding havde politiet også travlt med at beslaglægge stoffer og sigte unge for besiddelse af narko. Fem unge blev sigtet i midtbyen i løbet af natten - i alle tilfælde drejede det sig om kokain.
  - Trist, men desværre ikke usædvanligt, siger vagtchef Stig Simonsen fra Sydøstjyllands Politi.
  Derudover blev bilister i henholdsvis Vejle, Aabenraa og Sønderborg sigtet for kørsel i narkopåvirket tilstand.
  Natten bød også på seks spiritusbilister.
  